Izizalwane zeZimbabwe Ezise South Africa Ziphiwa amaPermits Amatsha
Lokhu kwaziswe ngumphathintambo wendaba zasekhaya eSouth Africa, Umnu. Malusi Gigaba othe amapermit aka2010, azathathelwa indawo awe Zimbabwe Special Dispensation Permit
JOHANNESBURG — Izizalwane zeZimbabwe ezedlula inkulungwane ezingamakhulu amabili ezanikwa amapermit okuhlala kwele South Africa okweminyaka emine, ebesezizaphelelwa yisikhathi lonyaka, seziphiwe imvumo yokuqhubeka ziselizweni okweminye iminyaka emithathu. Lokhu kwaziswe ngumphathintambo wendaba zasekhaya kwele South Africa, Umnumnzana Malusi Gigaba lamhlanje othe amapermit aka2010, awe Zimbabwe Dispensation Project, azakuma ukusebenza ekupheleni kwalonyaka, kungene amanye awe Zimbabwe Special Dispensation Permit azabavumela ukuhlala elizweni okweminyaka emithathu. Ngemva kwesikhathi eside izizalwane zeZimbabwe ezihlala kwele South Africa zihlalele evalweni, lamhlanje zethule ukujabula okukhulu. Umphathintambo wogatsha lwendaba zasekhaya kwele South Africa umnumnzana Malusi Gigaba, umemezele ukuthi amapermit wonke eminyaka okusebenza, ukufunda lokuqhuba amabhizimusi okweminyaka emine, ayephiwe izizalwane zeZimbabwe ngo 2010, aweDispensation of the Zimbabwean Project, (DZP) azavalwa ekupheleni komnyaka. Kodwa kubezindaba ezimnandi ngesikhathi umnumnzana Gigaba esazisa ukuthi endaweni yala mapermit, sekwethulwe awe Zimbabwean Special Dispensation Permit (ZSP) azasebenza okweminyaka emithathu elandelayo. Lobakunjalo, kukhona okuzafuze kulandelwe ngabeZimbabwe laba ukuze bethole amapermit la awe ZSP. Amapermit la awe ZSP azatholwa yilabo kuphela abalamapermit e DZP. Abafuna la amapermit kuzafuze bethule ubufakazi bokuthi bayasebenza, ukufunda loba ukuqhuba ezamabhizimusi. Kuzafuze njalo kube ngabantu abangakaze badale amacala kwele South Africa. Abafuna lama permit baphiwe inyanga ezintathu kuphela ukuthi bafake izicelo zabo kusukela mhlaka 1 October kusiyaphela umnyaka. Izicelo lezi bazazifaka emohofisini amaVisa asanda kuvulwa endaweni zonke zelizwe, kantike kuzafuze behlawule imadlana ethize engakaziwa ukuthi yimalini. UGigaba ukubeke kwacaca ukuthi ekupheleni kweminyaka emithathu le ngeke kuzaphiwa amanye amapermit ozwelo. Indaba zokuphiwa kwamapermit eminyaka emithathu yemukelwe ngenjabulo yizizalwane zeZimbabwe. Umgcinisihlalo wenhlanganiso ye Global Zimbabwe Forum umnumnzana Solomon Chikowero uthi ukwengezwa kweminyaka lokhu kubathokozise kakhulu. Unkosazana Joice Dube, Umqondisi wenhlanganiso ye SAWIMA, uthi leli thuba seliphe abeZimbabwe ukulungisisa amaphepha abo okuhlala kwele South Africa. Kulezizalwane zeZimbabwe ezingafika isigidi lengxenye okucatshangelwa ukuthi zihlala kwele south Africa ngemva kokubalekela ukuwa kwezomnotho lokudlakela lwezombusazwe elizweni. Kunjalo nje, inhlanganiso elwela ilungelo lezizalwane zeZimbabwe ezikwele South Africa, i Zimbabwe Community In South Africa yamukele ngenjabulo inyathelo elithethwe nguhulumende wakwele South Africa ngaloludaba. Umgcinisihlalo walinhlanganiso, uMnu. Ngqabutho Nicholas Mabhena utshele iStudio Seven ukuthi sekuzaba lula ukuba izizalwane zeZimbabwe zihlele impilo yazo zikwele South Africa kuminyaka emithathu elandelayo.